Teel tagasi Sabha  linna poole, külastasime me giidi soovil ka kohalikku haiglat. Tegelikult on seda asutust raske meditsiiniasutuseks nimetada. Seal puudusid voodid, vajalik aparatuur ja isegi hapnikuballoonid. Osa haigetest lamas  põrandal või toetas end vastu seina. Taolist pilti oleme me harjunud nägema Aafrika vaesematest piirkondadest, kus nälginud suurte silmadega imikud meile ajalehe väliskülgedel otsa vaatavad. Reaalsuses seda kogeda on aga võigas.    Teel kõrbest tagasi nägin ma väikeseid Liibüa külasid  ja linnakuid, mis olid täidetud käsitsi ehitatud riidetükkidest kokku pandud lobudikega, mida hoidsid üleval puust toikad. Seal puudus vesi ja kanalistasioon. Kuigi ma olin giidi  nõudmisel mähitud pealaest jalatallani musta hõlsti, märkas keegi minu sandaalides valget nahka ning minu ümber kogunes sekunditega hordides pealaest jalatallani riidesse mähitud mehi, kes mind siis kätest ja jalgadest sikutasid.  Kui giid mu kuidagiviisi autosse toimetas, sain ma teada et tegu ei olnud siiski  terroristidega vaid nende meeste sooviks oli, et ma annetaksin nende perele raha. (Oma nägu ja keha pidin ma varjama nagu kõik teised naised Liibüas.)    Kõige raskem oligi mul koha peal mõista seda, et kuidas on võimalik et riik mis toodab igal aastal viiekümne miljardi dollari väärtuses naftat, elab ise nii kohutavas seisus.    Mul on hea meel, et liibüalastel on ometi viimaks julgust türann Kadafile vastu astuda ja tahtmist oma rahvast päästa. Liibüa on riik, mis oma naftavarude poolest võiks  olla üks maailma rikkamaid. Ebaõiglane on näha nälgivaid naisi ja  lapsi, samal ajal kui Kadafi ja tema pojad elavad priiskavat elu.    Kadafi poja Seif Islam'iga olen ma kokku puutunud Londonis põgusalt läbi aristrokraadist tuttava itaallase, kes peab end Kadafi perekonnale lähedalseisvaks isikuks. Silmanurgast olen ma näinud nende ühiseid rahapillavaid pidusid Londonis.    Jõudu liibüalastele oma rahva ülestõusus. Õigus saab sellesse riiki toodud hetkel kui Kadafi oma  positsioonilt tagasi astub ja riigi rikkuse oma rahva kätesse annab.    PS! Moammar Kadafi perekonnanime on maailma meedia viimase kümne päeva jooksul väänanud igas suunas. Tema nimi ilmub igas ajalehes ja telekanalis erinevalt. Siinkohal mõned näited: Kadafi, Qadafi, Qadhafi, Kadaffi, Qadaffi...